b'\n_START_ARTICLE_\nPrimorska \xc4\x8debula\n_START_SECTION_\nRaz\xc5\xa1irjenost\n_START_PARAGRAPH_\nJe sredozemska rastlina, raste na obmo\xc4\x8djih od Cipra do Portugalske. Poznani sta dve varieteti: bela in rde\xc4\x8dkasta, ki sta obe enako zdravilni. Raste na pe\xc5\xa1\xc4\x8denih obmorskih tleh, lahko tudi bolj v notranjosti. Ob\xc4\x8dutljiva je na jesensko in spomladansko slano, zato jo je treba zgodaj jeseni spraviti v rastlinjak, spomladi pa ponovno presaditi na vrtno gredo.\n_START_SECTION_\nObdelava \xc4\x8debulic\n_START_PARAGRAPH_\n\xc4\x8cebulice skopljemo jeseni, odre\xc5\xbeemo listno in cvetno steblo, odstranimo zunanje liste, nato suhe lupine luske, pa tudi tiste v sredi, ki so bele, sluzaste in manj zdravilne. Uporabljamo samo srednje lupine. Te so debele, \xc5\xa1iroke, so\xc4\x8dne, peko\xc4\x8de in zoprnega okusa. Razre\xc5\xbeemo jih na tanke trakove in hitro posu\xc5\xa1imo v su\xc5\xa1ilnici pri 40 \xc2\xb0C. Tako pripravljene rezine \xc4\x8debulic je potrebno hraniti v tesno zaprtih posodah, ker se ob stiku z vlago listi zlepijo in razkrojijo. Dolgotrajno su\xc5\xa1enje na soncu ni priporo\xc4\x8dljivo, saj se tako njihova zdravilna mo\xc4\x8d zmanj\xc5\xa1a.'